«Den magiske juleesken»:Nostalgisk julemoro for de minste 

Herlig dansk animasjonsfilm. 

Etter å ha sett mye amerikansk animasjonsfilm blir du til slutt litt trøtt og lei av den til tider perfekte, glatte, men for all del pene animasjonen. 
Da er det godt å se en film som Den magiske juleesken som er noe helt annet. 

Det er vanskelig å ikke bli litt nostalgisk når du sitter og ser den danske julefilmen. 
Idet lille Julius blir fraktet til en magisk verden befolket av reinsdyr i halm, søte juleengler og små julenisser, er det lett å mimre. 
Marsipangrisen er også på plass og jammen har ikke noen tatt en bit av stumpen hans. 

Lun julefortelling 

Julius bor på barnehjemmet Klokkerly, og han simpelthen elsker julen. 
To av de andre guttene på hjemmet hater høytiden. 
Til Julius store fortvilelse hevder de hardnakket at julenissen er tull og tøys, men hvem er det da som roper til ham fra julekisten hvis ikke nissen finnes? 

Historien er skrevet av Sanne Munk Jensen og Jacob Ley og føles som et friskt pust av originalitet. 
Her er ikke noe av den klamme sentimentaliteten som ofte skjemmer amerikanske barnefilmer. 

Ley har også regissert filmen. 
Han har kanskje hentet inspirasjonen fra sine egne barndomsminner for dette er en utrolig sjarmerende og lun fortelling som passer bra for de aller minste barna. 

Selv om historien er sjarmerende, er den ikke uten brodd. 
For i det magiske riket er det en skikkelig luring som vil ødelegge julen engang for alle. 
Noen av scenene har et snev av det groteske i seg uten at det blir for skummelt. 

Animasjon med særpreg 

Animasjonen er fantastisk flott og er med på å gi filmen sitt helt spesielle særpreg. 
Teknikken er en blanding av stop-motion, 3D-animasjon og det som kalles «cut-out» hvor det ser ut som om figurene er klippet ut av papiret. 

Det er med på å gi filmen den litt gammeldagse og nostalgiske atmosfæren foreldrene kan kjenne seg igjen i og som barn kan drømme seg bort i. 

Den magiske juleesken er en julefilm med god moral, en morsom og underholdende historie og en aldri så liten dose ekte julestemning. 
